พาราสาวะถี
เป็นอันยุติในส่วนของศาลรัฐธรรมนูญหลังจากที่ประชุมตุลาการมีมติ 7 ต่อ 2 เสียงไม่รับเรื่องที่กกต.ส่งให้วินิจฉัยวิธีการคำนวณส.ส.ปาร์ตี้ลิสต์ ด้วยเหตุว่าเรื่องดังกล่าวเป็นอำนาจหน้าที่ของกกต.โดยตรงและกกต.ยังไม่ได้ใช้อำนาจนั้น ภาระอันหนักอึ้งจึงตกมาอยู่ที่กกต.ว่าจะใช้ความกล้าหาญเพื่อจัดการเรื่องนี้ให้เรียบร้อยอย่างไร ถ้าทำตรงไปตรงมาก็ไม่ต้องกลัวว่าจะเกิดปัญหาใด ๆ เพราะรู้อยู่แล้วว่ามารับตำแหน่งนี้ต้องเจอกับอะไรบ้าง
24 เม.ย. 2562

อรชุน
เป็นอันยุติในส่วนของศาลรัฐธรรมนูญหลังจากที่ประชุมตุลาการมีมติ 7 ต่อ 2 เสียงไม่รับเรื่องที่กกต.ส่งให้วินิจฉัยวิธีการคำนวณส.ส.ปาร์ตี้ลิสต์ ด้วยเหตุว่าเรื่องดังกล่าวเป็นอำนาจหน้าที่ของกกต.โดยตรงและกกต.ยังไม่ได้ใช้อำนาจนั้น ภาระอันหนักอึ้งจึงตกมาอยู่ที่กกต.ว่าจะใช้ความกล้าหาญเพื่อจัดการเรื่องนี้ให้เรียบร้อยอย่างไร ถ้าทำตรงไปตรงมาก็ไม่ต้องกลัวว่าจะเกิดปัญหาใด ๆ เพราะรู้อยู่แล้วว่ามารับตำแหน่งนี้ต้องเจอกับอะไรบ้าง
ควักใบแรกแล้วสำหรับ “ใบส้ม” อันเป็นอำนาจเต็มของกกต.ที่จะระงับสิทธิสมัครรับเลือกตั้งของผู้สมัครส.ส.เป็นระยะเวลา 1 ปี หวยออกที่เขต 8 เชียงใหม่เป็นว่าที่ส.ส.ของพรรคเพื่อไทย สุรพล เกียรติไชยากร มติกกต.ถือว่าตรงไปตรงมาและน่าจะเรียกได้ว่าเป็นค่าโง่ของคนพรรคใหญ่ ส่งผลให้ต้องมีการเลือกตั้งใหม่ในเขตนี้โดยใช้ผู้สมัครชุดเดิม เว้นคนของเพื่อไทย และคะแนนของพรรคนายใหญ่ในเขตนี้ก็จะถูกยกเลิกการนำไปคำนวณส.ส.ปาร์ตี้ลิสต์ด้วย ลุ้นกันว่าพรรคสืบทอดอำนาจหรืออนาคตใหม่จะเข้าวิน
ไม่ได้อยู่เหนือความคาดหมายกรณีกกต.มีมติแจ้งข้อกล่าวหา ธนาธร จึงรุ่งเรืองกิจ ต่อการถือหุ้นในบริษัท วี-ลัค มีเดีย จำกัด ซึ่งถือเป็นบริษัทเกี่ยวกับสื่อสารมวลชน แต่กระบวนการไม่ได้หมายความว่าจบกันแค่นั้นแล้วหัวหน้าพรรคอนาคตใหม่มีความผิด เพราะหลังจากมีมติผู้ถูกกล่าวหามีเวลา 7 วันในการที่จะชี้แจงแก้ข้อกล่าวหา หมายความว่า ต้องไปวัดกันเอกสารต่าง ๆ ที่ ปิยบุตร แสงกนกกุล ตั้งโต๊ะแถลงข่าวไปก่อนหน้านั้น จะมีน้ำหนักพอให้กกต.เชื่อได้ว่ามีการโอนหุ้นก่อนจะสมัครส.ส.แล้วหรือไม่
ทั้งหมดเป็นกระบวนการตามกฎหมาย ส่วนข่าวก่อนหน้านั้นที่ว่ากกต.ตั้งป้อมจะแจกใบส้มจนทำให้ประธานคณะกรรมการสืบสวนและไต่สวนกรณีนี้ลาออกจากตำแหน่ง เพราะไม่เห็นด้วยต่อการกระทำดังกล่าว แม้ว่ากกต.จะยืนยันว่าไม่เป็นความจริง แต่ก็ต้องไปพิสูจน์กันว่ามีความพยายามเช่นนั้นหรือไม่ ซึ่งความจริงก็ไม่น่าจะเป็นไปได้ที่ว่ากกต.ทั้ง 7 คน จะไม่มีใครรู้สึกตะขิดตะขวงใจว่าจะลงโทษคนโดยที่ผู้ที่ถูกกล่าวหายังไม่ได้ชี้แจงได้อย่างไร
กรณีนี้มันไม่ง่ายเหมือนการยุบพรรคไทยรักษาชาติ เนื่องจากฐานความผิดและขั้นตอนในการดำเนินการนั้นต่างกันอย่างสิ้นเชิง หากไม่มองในประเด็นที่ว่าพรรคอนาคตใหม่กำลังได้รับเสียงเชียร์อย่างหนาแน่น โดยเฉพาะจากคนรุ่นใหม่ ฝ่ายที่จะเล่นงานจึงต้องเดินเกมด้วยความระมัดระวังแล้ว เรื่องในลักษณะนี้ไม่ว่าเกิดขึ้นกับใครก็ต้องพิจารณาตามกรอบเวลาที่กฎหมายกำหนด ไม่จำเป็นต้องเร่งรัดเร่งรีบแต่อย่างใด มิเช่นนั้น องค์กรอิสระที่ความน่าเชื่อถือต่ำเตี้ยเรี่ยดินอยู่แล้ว จะยิ่งหนักข้อเข้าไปอีก
ส่วนที่ผู้ร้องอย่าง ศรีสุวรรณ จรรยา ตั้งข้อสังเกตต่อคำชี้แจงของเลขาธิการพรรคอนาคตใหม่ เรื่องเงื่อนเวลาในการโอนหุ้นของธนาธรนั้น ก็เป็นสิทธิที่สามารถทำได้ ทั้งหมดนี้อยู่ที่ดุลยพินิจของกกต.ในการที่จะตรวจสอบว่า หลักฐานที่ผู้ถูกกล่าวหามีอยู่นั้นเชื่อถือได้มากน้อยเพียงใด และกรณีดังกล่าวหากจะต้องลงโทษเพิกถอนสิทธิอย่างหนึ่งอย่างใด สุดท้ายก็ต้องไปจบที่ศาล ซึ่งนั่นจะเป็นกระบวนการที่ใครก็ยากจะวิจารณ์เมื่อมีบทสรุปออกมาแล้ว
อย่างไรก็ตาม มีเสียงสะท้อนมาจาก สฤณี อาชวานันทกุล นักเศรษฐศาสตร์ฮาร์วาร์ดและนักเขียนชื่อดัง ผู้ที่เคยออกมาชื่นชมกรณีธนาธรโอนทรัพย์สินไปอยู่ในความดูแลของกองทุน หนนี้ออกมาวิจารณ์ปมหุ้นสื่อโดยวิพากษ์ไปยังกกต.อย่างเผ็ดร้อนว่า หากกกต.เอาผิดหัวหน้าพรรคอนาคตใหม่ต้องบันทึกไว้ในประวัติศาสตร์เลยว่าเป็นคำตัดสินที่ทุเรศเป็นอันดับต้น ๆ ของหน่วยงานตรวจสอบที่ประเทศนี้มีอยู่ ดุเดือดแบบนี้ระวังจะถูกมองเป็นการให้ร้ายองค์กรกกต. แล้วโดนฟ้องเหมือนประชาชนก่อนหน้านี้อีกนะ (ฮา)
แน่นอนว่า นับตั้งแต่ผลคะแนนเลือกตั้งปรากฏต่อสายตาสาธารณชน อนาคตใหม่ก็ไม่เคยว่างเว้นจากเรื่องที่ถูกเล่นงานทางคดี ทั้งธนาธรและปิยบุตรกลายเป็นตำบลกระสุนตก ซึ่งแรงเสียดทานแบบนี้เชื่อว่าทั้งสองคนคงเตรียมการรับมือมาอย่างดีแล้ว เพียงแต่ว่าอาจจะไม่คาดคิดทั้งต่อผลตอบรับของประชาชนและกลเกมทางการเมืองที่จะเจอ ถือเป็นบทพิสูจน์อีกอย่างหนึ่งหากอยากจะเป็นทางเลือกใหม่ที่แท้จริง ของจริงย่อมไม่กลัวการให้ร้ายป้ายสีใด ๆ
ขณะที่คณิตศาสตร์การเมือง พรรคสืบทอดอำนาจดีดลูกคิดรอไว้แล้วว่า ถ้าจะเป็นแกนนำตั้งรัฐบาลได้ต้องมีเสียงอย่างน้อย 260 เสียง กับข่าวที่บอกว่าจะชู “ตี๋กร่าง” สุชาติ ตันเจริญ มานั่งเป็นประธานสภาผู้แทนราษฎร เพื่อคุมเกมการเลือกนายกรัฐมนตรีนั้น ก็มีความเป็นไปได้ในฐานะที่เคยผ่านงานนี้มาแล้ว และถือว่าจัดการกับบรรดาพวกเขี้ยวลากดินในสภาได้อยู่หมัดไม่น้อย แต่กับเจ้าตัวไม่แน่ใจว่าพอใจกับตำแหน่งที่ถูกจัดวางไว้หรือไม่
ต้องอย่าลืม นักการเมืองโบราณทั้งหลายแหล่ที่ถูกดูดเข้าไปร่วมงานกับพรรคสืบทอดอำนาจหนนี้ ต่างจับจองเก้าอี้รัฐมนตรีในกระทรวงที่ตัวเองอยากเข้าไปบริหารกันหมดแล้ว หากเกิดการพลิกผันไม่ได้อย่างใจต้องการก็ไม่อยากนึกภาพต่อไปว่า เสียงที่รวบรวมมาได้นั้นมันจะมีความหมายอย่างนั้นหรือ เพราะความไม่มั่นคงของรัฐบาล นอกจากเสียงสนับสนุนแล้ว การจัดสรรปันส่วนผลประโยชน์ภายในก็ต้องให้เรียบร้อยราบคาบเช่นเดียวกัน
หากเป็นการสูญเสียเก้าอี้ที่ตัวเองหวังให้กับพรรคการเมืองร่วมรัฐบาล เพราะหมดปัญญาที่จะต่อรอง แกนนำเหล่านั้นอาจทำใจยอมรับได้ แต่หากไม่ใช่โดยเป็นการจัดให้กับพวกเดียวกันที่ปีนเกลียวกันมาตลอดนับตั้งแต่การจัดลำดับปาร์ตี้ลิสต์ของพรรคแล้ว เชื่อได้ว่า จะเกิดแรงกระเพื่อมมหาศาล และคนที่จะเป็นผู้นำสืบทอดอำนาจก็ไม่น่าจะอยู่สุข แต่ถึงวันนี้สมการการเมืองชื่อนายกรัฐมนตรีแม้พรรคสืบทอดอำนาจจะยืนยันยังเป็น พลเอกประยุทธ์ จันทร์โอชา แต่ลองถามเจ้าตัวบ้างหรือเปล่าว่ายังอยากเป็นต่ออยู่อีกไหม
ทั้งหมดทั้งมวลทนอีกอึดใจเดียว หลังวันที่ 9 พฤษภาคมทุกอย่างคงกระจ่างชัด อย่างที่บอกว่าสถานการณ์การเมืองหลังจากวันนี้จะนิ่งไปชั่วครู่ เพื่อให้พระราชพิธีที่สำคัญของคนไทยผ่านพ้นไปด้วยความเรียบร้อย สง่างาม จากนั้นเราจะได้เห็นทิศทางการเมืองของประเทศกันแล้วว่า จะเดินกันไปทางไหน นาทีนี้ถามใครต่อให้เซียนการเมืองขนาดไหน ก็ไม่กล้ารับประกันว่ามันจะซ้ายหรือขวา อะไรก็เกิดขึ้นได้ตลอดเวลา